  Виталий Пронин Кунысьтымы 20-лэсь ятыр городъёс нюръяськозы «Город трудовой доблести» ним понна. Пӧлазы шедемын Ижевск но. Ижевск нырысетӥосыз пӧлын та дано нимез басьтыны быгатоз. Угось шоркармы, соин ӵош быдэс шаермы трос кужымзэ сётӥз вормон понна. Удмуртие война дыръя выжтэмын вал Совето Союзысь 49 предприятиос, военной тӥрлык поттӥсьёсыз интыяськизы Иже. Ож лудэ келямын вал 12 миллионлэсь ятыр пыӵал тӥрлык. Калыкмы уен-нуналэн ужаз: заводъёсмы сутка ӵоже лэсьтылӥзы одӥг стрелковой но авиационной дивизиослы ожмаськыны тырмымон ож тӥрлык. Со вакытэ заводъёсамы тыршем 2 сюрслэсь ятыр адями пусъемын орденъёсын но медальёсын. Туж секыт аръёсы лэсьтэмын Ижысен Балезиноозь 146 иськемъем чугун сюрес — ӵапак со пыр келяллязы фронтлы кулэ луись ож тӥрлыкез. Со сяна, война вакытэ Ижын ужазы 20 эвакогоспитальёс, отын пыд вылазы султытэм-эмъям солдатъёс выльысь берытскылӥзы ож лудэ. Ижын, шаерамы улӥсьёслэн подвигзы быдэс кунмылы данъяськымон. Озьыен, шоркармы туж тупа «Город трудовой доблести» нимын пусйыны. Ортчоз-а шоркармы куара сётон пыр — таиз потоз асьме бордысь. Куара сётон мытэмын ни, та дырлы дурбасьтэмзэ вераз 100 сюрслэсь ятыр адями. Куара сётон радъяськоз быръёнъёсъя участокъёсын но — 25-тӥ июньысен 1-тӥ июлёзь. Озьы ик Интернет пыр но za.izh.ru адресъя. Куара сётонэ пыриськыны быгато ваньмыз. Вожвылъяськонэ пыриськись городъёс пӧлын Нижний Новгород, Самара, Саратов, Нижний Тагил, Казань, Барнаул но уно мукетъёсыз. «Город трудовой доблести» дано нимын пусъем городъёсы пуктыны чакламын нимысьтыз стелаос. Тодады вайытон вылысь: туэ 1-тӥ мартэ Россилэн Президентэз В. Путин юнматӥз «Город трудовой доблести» нимен пусъён сярысь федерал законэз. Та дано нимез нуллозы сыӵе городъёс, кудъёсыз 1941-тӥ-1945-тӥ аръёсы геройлыко пыриськизы Быдӟым Вормонэз дуронэ. Сергей Захаров Теги: Ижкар  